એણે આનંદરાત્રિને જાણી નથી. પ્રેમાતુર કાકને તે ‘शुनीमन्वेति श्वा’ કહી એવો ટાઢો ડામ આપે છે કે કાક થીજી જાય છે. પણ કાળક્રમે મંજરીનો હૃદયપલટો થાય છે. જ્યારે ઉદો એને વિમલ મહેતાના અપાસરામાંના ભોંયરામાં પૂરે છે ત્યારે એના કેદખાનાના સાથી કીર્તિદેવ સાથે આ પંડિતાણી સંસ્કૃતમાં વાતો કરી પોતાના સૌભાગ્યનાથની ઓળખ આપે છે. એને છોડાવવા કાક જાય છે ત્યારે આ હઠીલી યુવતી એના કારાવાસના સાથી વગર આવવાની ના પાડે છે. કાકને એ મહાજોખમમાં હડસેલે છે. મુંજાલની સાથે કાક ને કીર્તિદેવનું વિનાશક યુદ્ધ થાય છે ત્યારે એ વીરાંગના તરવાર સામે પડી! એ વખતનો મુંજાલનો અને એનો સંવાદ એનો હૃદયવિકાસ કેટલા બધા ગર્વથી રજૂ કરે છે?